<classify> RAIS Mstaafu wa awamu ya nne, Jakaya Kikwete ameongoza maelfu ya waombolezaji kuuaga mwili wa aliyekuwa Mkurugenzi Mkuu wa Usalama wa Taifa, Apson Mwangonda anayezikwa leo kijijini kwao Mbozi, mkoani Songwe. Mwangonda aliitumikia nafasi ya Ukurugenzi wa Idara ya Usalama wa Taifa kwa miaka kumi wakati wa Utawala wa Rais wa Awamu ya tatu Benjamin Mkapa kuanzia mwaka 1995 hadi 2006 mwanzoni wakati ambapo aliingia Rais wa Awamu ya Nne Jakaya Kikwete. Alifariki Oktoba 7, mwaka huu katika Hospitali ya Wilgers iliyopo Pretoria Afrika Kusini baada ya kuu- gua kwa muda. Akimzungumzia Mwangonda, Rais Mstaafu Kikwete alisema kuwa alikuwa mkuu wa Idara ya usalama aliyeimudu kazi yake zaidi ya kawaida huku akimwelezea kuwa alikuwa mwadilifu, mshauri na mtu ambaye hakuwa na makuu. Alisema alikuwa anatoa miongozo sahihi na kwa wakati hasa pale ambapo mambo yalikuwa hayaendi vema na kuwa kwa muda mfupi aliofanya naye kazi ameshuhudia uwezo mkubwa wa Mwangonda katika shughuli za usalama. Aliyekuwa Mkuu wa Majeshi nchini wakati am- bapo Mwangonda alikuwa Mkuu wa Usalama, George Waitara alibainisha kuwa alifanya kazi na Mwangonda kwa umakini mkubwa na hakuwahi kuchoka kufanya naye kazi. Alisema Mwangonda alikuwa mshauri na mtu ambaye hakutaka kuona mambo yanaharibika kitu ambacho kwa upande wake amekiona kuwa kilikuwa msaada mkubwa katika kuendesha shughuli za nchi.  <topic>: KITAIFA 